2021. gada 17. decembrī

Junioru un jauniešu izlase jau atkal izcīna vairākas medaļas

No 16. līdz 19. decembrim Vācijas ledus trasē Oberhofā norisinās Junioru un jauniešu ceturtais un piektais pasaules kauss kamaniņu sportā.

Ceturtdien un piektdien, 16. un 17. decembrī tika aizvadīts Junioru un jauniešu ceturtais pasaules kauss, kurā Latvija tika pārstāvēta visās disciplīnās.

“Jauniešu A” meiteņu konkurencē Selīna Elizabete Zvilna jau atkal pierādīja to, ka ir viena no vadošajām jaunietēm, divu braucienu summā izcīnot bronzas godalgu.

Savukārt Zvilnas komandas biedrene un konkurente Agnija Bogdanova abos braucienos uzrādīja labāko starta laiku, bet divu braucienu summā izcīnīja augsto sesto vietu.

“Junioru” vīriešu konkurencē tūlīt aiz goda pjedestāla, trešajai vietai piekāpjoties par 0.103 sekundēm, Kaspars Rinks.

“Junioru” sieviešu sacensībās Zanei Kalumai izcīnīta 7. vieta. Savukārt Frančeskai Bonai divu braucienu summā 12. pozīcija.

“Junioru” sieviešu divvietīgo ekipāžu konkurencē uzvaru izcīnīja Viktorija Ziediņa/Selīna Elizabete Zvilna. Savukārt “Sieviešu duetu” sacensībās Viktorijai Ziediņai/Selīnai Elizabetei Zvilnai sudraba medaļa.

Tāpat ar sniegumu neatpaliek “Junioru” divvietīgā ekipāža Kaspars Rinks/ Vitālijs Jegorovs, kuri pirmo sacensību braucienu veica ar trešo labāko laiku, bet otrajā braucienā uzrādīja piekto rezultātu, kas divu braucienu summā duetam garantēja vietu uz goda pjedestālā trešā pakāpiena.

Vēl vienu zelta medaļu Latvijas komandai sagādāja “Jaunietes A” meiteņu duets Marta Robežniece/Kitija Bogdanova, kuras pirmajā braucienā uzrādīja otro labāko rezultātu, bet otrajā braucienā jaunietēm labākais finiša laiks.

Savukārt “Jaunieši A” zēnu divvietīgo ekipāžu konkurencē Raimondam Baltgalvim/Krišjānim Brūnam izcīnīta astotā vieta.

Sestdien un svētdien, 18. un 19. decembrī Oberhofas ledus trasē norisināsies Junioru un jauniešu piektais pasaules kauss.

Ieva Ose

LKSF sabiedrisko attiecību speciāliste

Tel. +371 282 66 456